ફેરિયાઓથી પરેશાન એક વેપારીનું કહેવું છે કે ‘અમે વર્ષોથી દુકાનો ધરાવીએ છીએ. એ માટે અમારે કેટલાંય લાઇસન્સ લેવાં પડે છે, ટૅક્સ ભરીએ છીએ અને લાખો રૂપિયાના ઇન્વેસ્ટમેન્ટ બાદ દુકાન ચલાવીએ છીએ. દુકાનમાં કામ કરતા કર્મચારીઓને રોજગાર પણ પૂરો પાડીએ છીએ. પરંતુ અમારી દુકાનની બરાબર સામે જ આ ફેરિયાઓ અડિંગો જમાવીને બેસી ગયા છે. એવું નથી કે સુધરાઈને ખબર નથી, પણ અમારું કોઈ સાંભળતું નથી. રસ્તા પરથી દુકાનનું સાઇનબોર્ડ દેખાય છે, પણ ફેરિયાઓ ગ્રાહકને દુકાનમાં આવવા પૂરતી જગ્યા પણ ઘણી વાર છોડતા નથી. આવી પરિસ્થિતિમાં અમારે કઈ રીતે ધંધો કરવો? ફૂટપાથ તો તેમણે કબજે કરી જ લીધી છે. માંડ એક કે બે ગ્રાહક દુકાન સામે ઊભા રહી શકે છે. ફેરિયાઓ સિન્ડિકેટ બનાવીને ધંધો કરે છે. જો કોઈ તેમના વિરોધમાં બોલવા જાય તો તેને તેમના રોષનો ભોગ બનવું પડે છે.’